Kísérőtanári beszámoló Cool-turizmus Prágában programról

(2019. 02.02. – 2019.02.24.)

A Mátészalkai Szakképzési Centrum Budai Nagy Antal Szakgimnáziuma, Turisztika szakmacsoportjának nyolc tanulóját érintette az Erasmus + program, melyet iskolánknak első ízben sikerült elnyernie.

A tanulók egy intézményünkben frissen indult ágazat, a turisztika első csoportja. 2017-ben kezdték meg tanulmányaikat nálunk az elsőként indult nyelvi előkészítő évfolyamon. Az idei évben már szakmai tantárgyakat is tanultak, az elsajátított ismereteket, tapasztalatokat a pályázat segítségével a mindennapi életben is kipróbálhatták, megmérettethették magukat egy három hetes Prágai szakmai gyakorlat keretében.

A kiutazást előkészület előzte meg, ebben igyekeztem kolléganőmet Felföldi Ilonát segíteni.

Az előkészületekben a következő feladatokat láttam el:

* közösségi oldal profiljának létrehozása
* a program logójával ellátott egyen póló rendelése
* igazolványkép készítése
* a tanulók segítése a tájékozódásban különböző applikációk segítségével
* szülői értekezleten a szülőkkel való kapcsolattartás

Kísérőtanári feladatot a program második felében láttam el kolléganőmet váltottam. 2019.02.12-től 2019.02.24-ig nyújtottam segítő támogatást a programban részt vevő tanulóknak.

Utólag is jó ötletnek bizonyult, hogy terveztünk 2 nap átfedést a kísérőtanárok cseréjébe. Így a gyerekeknek sem volt olyan hirtelen a váltás és én is belerázódhattam a feladataimba. Kolléganőm nagyon hangulatos légkört alakított ki a diákokkal. Ügyelt arra, hogy a tanulók ne csak a nyelvi és szakmai készségeikben fejlődjenek, hanem a szociális viselkedésben is megfelelő mintát kapjanak. Közös étkezések, a munkanapok megbeszélése, a szállodában való viselkedés, illemszabályok betartása, a napló gondos vezetése és bemutatása esténként. Mindezt a tanulók magánszférájának tiszteletben tartása és az önállóságuk segítése mellett.

Én a 10. napon már ebbe a miliőbe csöppentem bele, semmi más dolgom nem volt, mint, hogy a magam módján ugyan, de kövessem azt.

Az első önálló napom a tanulókkal egy szervezett program, a Skoda gyár meglátogatása volt. Az idegenvezetőnk angol nyelven mutatta be számunkra az autógyártás fázisait, majd a Skoda történelmébe is betekintést kaptunk a múzeumban.

A legizgalmasabb feladat a szabadidős programok szervezése volt, hogy a tanulók a munka tapasztalatai mellett egyéb élményekkel is gazdagodjanak. Prága központi részének többszöri bejárása mellett voltunk még múzeumban és a Petrin toronyból csodáltuk meg az éjszakai város fényeit.

Hétfőtől ismét munkába álltak a diákok, az utolsó hét következett. Bár már egy megszokott rendszer volt, minden reggel keltem velük és ügyeltem arra, hogy véletlenül se aludjanak el. Ekkor már érződött rajtuk, hogy kicsit nyűgösebbek, fáradtak.

Az utolsó napon mindenki elbúcsúzott a munkahelyétől, főnökétől és munkatársaitól. A gyerekek még jelképes ajándékot is kaptak, ebből is látszik, hogy tanulóinkkal nagyon meg voltak elégedve.

A munkahét végén az Agentura Educo céghez látogattunk el, aki a kapcsolattartónk volt a szállodákkal, ahol a diákok dolgoztak. Nagyon kedvesek és előzékenyek voltak. Legfőképpen az érdekelte őket, hogy jól bántak-e a diákokkal, megfelelőek voltak-e a feltételek. Az interjú angolul zajlott és már itt megfigyelhető volt a diákok idegen nyelvi beszédkészségének és bátorságának a fejlődése.

Az utolsó napon egy egész napos városnézéssel és ajándékvásárlással búcsúztunk el a várostól, ahol három csodálatos hetet tölthettek a tanulók. Másnap pedig a hazautazás következett, ami emlékezetesre sikerült, a betervezett 10 óra utazás helyett majd 20 óra alatt érkeztünk meg, egy bozóttűz miatt.

Összességében nagyon eredményesnek ítélem meg a programot. A diákok számára rendkívül hasznos, ha kivesszük őket az iskolai falai közül és a mindennapi életben gyűjthetnek tapasztalatot. Úgy érzem rendkívül sokat fejlődött az önállóságuk, mind az utazás mind a mindennapi tevékenységek (bevásárlás, pénz kezelése, bankkártya-használat stb.) területén. A mindennapi munkát a diákok nagy része először tapasztalhatta meg. Úgy gondolom a jövőképük és a szüleik irányába mutatott tisztelet is erősödött ezáltal.